Hoenders kap glo om oor musiekŉ Hoenderboer van Indië is vies nadat die musiek van ŉ troue op sy buurplaas sy hoenders glo ontstel het. (Foto ter illustrasie: pixabay) Harde musiek wat Sondag by ŉ tradisionele Indiese troue in die oostelike staat Odisha gespeel is, is glo die oorsaak dat 63 hoenders op ŉ nabygeleë plaas gevrek het. Die hoenders het glo hartaanvalle gekry. Ranjit Kumar Parida, wat ŉ hoenderplaas bedryf, sê hy het versoek dat die musiek sagter gesit word aangesien dit “heeltemal te hard was en die hoenders bang gemaak het”. Daar is ook vuurwerke tydens die bruilofsfees afgeskiet. “Die gaste het egter nie geluister nie en die bruidegom se vriende het my verskree,” het Parida aan AFP gesê. Parida het ŉ klagte by die polisie ingedien nadat ŉ veearts glo bevestig het dat die hoenders inderdaad weens hartaanvalle gevrek het. Suryakanta Mishra, ’n professor in dierkunde wat ook ’n boek oor dieregedrag geskryf het, het aan die Hindustan Times gesê dat harde geluide die risiko van hartsiektes onder voëls verhoog. Mishra meen “skielike opwinding en stres weens harde musiek kan hoenders se biologiese klok omverwerp”. Parida het aanvanklik skadevergoeding geëis, maar het sedertdien sy klagte teruggetrek. Dit is nie seker hoekom dit teruggetrek is nie. Geen verdere stappe word in dié stadium gedoen nie. Bron: AFP